Petur Eiriksson

Petur Eiriksson, nado en 1966 en Ólafsvík, Islandia, e finado o 8 de marzo de 2019 na Coruña, foi un músico, o trombón principal da Orquestra Sinfónica de Galicia desde a súa fundación, ademais de compositor, docente e director de coros.

 Traxectoria 
Petur Eiriksson naceu na pequena localidade de Ólafsvík, do municipio de Snæfellsbær, na rexión de Vesturland, ao oeste de Islandia. Aos cinco anos a súa familia mudouse a Reikiavik onde, aos 12 anos comezou a tocar o trombón nunha banda escolar e, tras a súa graduación, pasou a tocar na de Svanur, unha das bandas máis antigas de Reykjavik. Estudou con Björn R. Einarsson (intérprete de jazz e trombonista da Orquestra Sinfónica de Islandia e co fillo deste, Oddur Björnsson (director desta Sinfónica).

En 1985 comezou a tocar na nova Orquestra Xuvenil da Sinfónica de Islandia, até 1989, tocando ocasionalmente na Ópera e, máis tarde, realizando substitucións na Sinfónica de Islandia e nun quinteto de vento.

Xa en 1988 comezara os seus estudos de trombón no New England Conservatory de Boston, simultaneando coa participación nun cuarteto, o que lle facilitou conseguir unha bolsa de estudos na Universidade de Boston. En 1991 trasladouse a España para tocar na Orquestra Sinfónica de Castela e León e, en 1992 ingresou na recentemente creada Orquestra Sinfónica de Galicia, da que formou parte durante 25 anos, participando con ela nas temporadas de ópera da cidade da Coruña. Durante a súa permanencia na orquestra coruñesa tocou ocasionalmente en distintas orquestras españolas, e na The Iceland Symphony. Ademais, compaxinou o seu labor como intérprete coa docencia, a través da Escola de Práctica Orquestral e da Orquestra Xove da OSG.

Eirikisson está considerado como unha parte esencial do núcleo orixinario de músicos que converteu á OSG no que hoxe é. Como presidente do seu comité de empresa loitou por conseguir mellores condicións laborais, de ensaios e organización artística, animado polo seu desexo de convertela nunha grande institución musical e artística. Unha grave enfermidade que nunca quixo ocultar (abriu un blog para poñer nome e apelidos á súa enfermidade no que deu conta do seu longo e doloroso tratamento) apartouno definitivamente da súa profesión en 2017. Pese a iso, non lle deu as coastas á vocación da súa vida: escoitaba os ensaios da OSG partitura en man, tocaba o piano, realizaba arrnxos musicais e escribía novas pezas. Petur, que actuara ás ordes de Claudio Abbado, Lorin Maazel ou Zubin Mehta, tamén dirixiu un coro afeccionado coa mesma entrega, devoción e humildade coa que dirixiría o Wiener Singverein en calquera gran sala de concertos.

 In memoriam 
A OSG non quixo deixar de mandar unha mensaxe a Eiriksson, unha vez coñecido seu falecemento. «Queremos pensar que un músico extraordinario e, sobre todo, unha persoa decente e boa, nunca chega a irse de todo», publicou no seu perfil de Twitter a formación. «Porque o teu recordo, a tua música, os teus amores, a túa loita, serán un canto á vida», dicía un dos seus compañeiros da OSG, o violinista Florian Vlashi.

Tamén o recordaron os membros da Asociación de Nais e Pais do Conservatorio de Culleredo, xa que, no primeiro trimestre do curso 2017-2018, Eiriksson dirixiu o seu coro nunha actuación do Nadal, a pesar de ser el músico profesional e os integrantes da formación afeccionados. Nas súas redes recordárono tamén seus antigos alumnos, que encontraron no seu exemplo un motivo máis para non afastarse da música.

 Vida familiar 
Petur Eiriksson estaba casado cunha das trompistas da Sinfónica de Galicia, Amy Schimmelman, coa que tivo tres fillos, Jakob, Isak e Evan.

 Notas 

Categoría:Nados en 1966
Categoría:Nados na rexión de Vesturland
Categoría:Finados en 2019
Categoría:Trombonistas de Islandia
Categoría:Músicos de Islandia